Arkiv for Dansk Litteratur (ADL) er et omfattende og frit tilgængeligt referencebibliotek og webarkiv for den klassiske danske litteratur og indeholder tekst- og faksimileudgaver af en lang række vigtige ældre danske forfatterskaber. Teksterne er søgbare og kan downloades i en pdf-udgave. ADLs websted er udarbejdet i samarbejde mellem Det Kongelige Bibliotek og Det Danske Sprog- og Litteraturselskab (DSL). Hjemmesiden lanceredes i efteråret 2002 som en del af et femårigt projekt med støtte fra Danmarks Elektroniske Fag- og Forskningsbibliotek (DEFF). ADL vedligeholdes og opdateres løbende.  Ophavsret Grundet 70-års-klausulen i den danske lov om ophavsret kan ADL først give adgang til tekster, når en forfatter har været død i 70 år. Der kan således først gives adgang til nye forfattere i takt med at 70-års grænsen rykker. Oplægning af nye forfatterskaber afventer en ny plan.